Ljósleiðaravæðingin langt á eftir áætlun Ljósleiðaravæðing á Akranesi hefur dregist á langinn . Samkvæmt samningi Akraneskaupstaðar við Gagnaveitu Reykjavíkur , sem gerður var í árslok 2004 , átti henni að vera lokið fyrir tæpu ári . Samkvæmt minnisblaði frá gagnaveitunni og Orkuveitu Reykjavíkur , sem kynnt var á fundi bæjarráðs Akraness á dögunum , er áætlað að verkinu verði lokið sumarið 2009 . Ýmislegt hefur orðið til þess að tefja það að Akurnesingar tengjist ljósleiðaranum , m.a. að verktakinn sagði sig frá verkinu og tíma tók að fá nýjan í hans stað . Samkvæmt nýjum áætlunum er ljóst að það verður tveimur og hálfu ári seinna sem ljósleiðaranetið á Akranesi kemst í gagnið , en upprunalegur samningur gerði ráð fyrir að verkinu yrði lokið í lok árs 2006 . Tengingum er að fullu lokið til um 300 heimila af um það bil 1400 heimilum sem nú þegar geta nýtt sér ljósleiðarann . Þá eru framkvæmdir í gangi sem ná til 500 heimila til viðbótar . Gert er ráð fyrir að tæplega 700 heimili verði að fullu orðin tengd fljótlega á nýju ári . Hönnun er lokið við um 65% af framkvæmdasvæðinu . Akranesi er skipt í þrjú hverfi vegna lagningu ljósleiðarans . Hverfi eitt er Jörundarholt og Grundahverfið , eða austurhluti bæjarins . Hverfi tvö er miðhluti bæjarins og þriðji hlutinn er neðri Skagi , eða vestasti hluti bæjarins . Áætlað er að framkvæmdum á svæði tvö ljúki í lok næsta árs . Hönnun er ólokið á svæði þrjú . Í stað verktakans sem hvarf frá fyrsta áfanganum hefur verið samið við eftirfarandi verktaka að ljúka verkinu ; Bormenn Íslands , GP-vélar og Kjarnaborun Hafsteins Daníelssonar . Fyrir liggja samningsdrög við Qualitas um jarðvinnu við annan áfanga . Þá hafa forsvarsmenn GP-véla og Kjarnaborunar Hafsteins lýst yfir áhuga sínum á áframhaldandi verkefnum við jarðvinnu vegna ljósleiðaravæðingarinnar .